Westerbeverst

duum|Fackwarkhuus in Beverst (vondaag afreten)
Westerbeverst () is en Dörp in de Gemeen Beverst in’n Landkreis Cuxhoben, Neddersassen. Binnen de Gemeen billt dat Dörp tohoop mit Freeschluunbarg de polietsche Oortschop Luunst.

Bi Westerbeverst höört ok de lüttje Oort Plumpsfort mit bi.

 Geografie 

De Oort liggt op de Wersermünner Geest. Dat Water ut dat Rebeed flütt över Dohrener Beek un Luun af.

De Naveröörd sünd Heerst in’n Noorden, Loh, Dohren un Heyerhöben in’n Noordoosten, Wachholt un Beverst in’n Oosten, Deelbrügg, Huh un Stubben in’n Süüdoosten, Bokel in’n Süden, Hollen un Oberheis in’n Süüdwesten, Freeschluunbarg in’n Westen un Stinst in’n Noordwesten.

 Historie 

Westerbeverst kummt 860 to’n eersten Maal in de Oorkunnen vör. De Naam duukt in de Schrift Miracula Willehadi över de Wunners an Willehad sien Graff op, en Wunnergeschicht, in de en blinne Fro an’t Graff vun’n eersten Bremer Bischop Willehad in’n Bremer Doom ehr Ogenlicht wedderkregen hebben schall. 

In’n Eersten Weltkrieg sünd 18 Soldaten ut Westerbeverst fullen oder vermisst un in’n Tweten Weltkrieg 55.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Beverst in’n Kanton Beverst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1851 to de Huusvaagdie Bexhöv in dat Gericht Beverst tohöört, von 1851 bet 1859 to dat Amt Beverst un denn von 1859 bet 1885 to dat Amt Leh. Na 1885 weer dat in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

De Oort weer fröher en egen Gemeen un is 1968 mit Freeschluunbarg to de Gemeen Luunst tohoopleggt worrn. De Gemeen Luunst weer denn von 1971 bet 2011 Maat von de Samtgemeen Beverst. To’n 1. November 2011 is de Samtgemeen to de Eenheitsgemeen Beverst tohoopleggt worrn. Sietdem billt Luunst en Oortschop mit egen Oortsvörsteiher binnen de Gemeen.

 Inwahnertall 

 Religion 

Westerbeverst is evangeelsch-luthersch präägt un höört to dat Kaspel von de Ansgari-Kark in Freeschluunbarg. De Kark is 1966 boot un 1987 egenstännige Karkengemeen worrn. Vörher hett de Oort to dat Kaspel von de Jacobi-Kark in Braamst tohöört.

För de Kathoolschen is de Johannes-de-Döper-Kark in Lox tostännig, de 1965 grünnt worrn is. Vör 1965 weer de Nikolaus-Kark in Wulsdörp tostännig. De Johannes-de-Döper-Kark höört siet 1. November 2006 to de Karkengemeen Hillig Hart Jesu in Geestmünn.

Dat Dörp hett en egen Karkhoff an de Westerbeverster Straat, de 1871 anleggt worrn is. Vörher sünd de Doden bi de Kark in Beverst begraven worrn.

 Wapen 

Dat Wapen von Westerbeverst wiest op grönen Grund en gollen Bever mit roden Klauen un baven achtern en gollen Steern mit söven Tacken.

Dat Wapen hett de Heraldiker Albert de Badrihaye utklamüsert. Dat steiht as Sinnbild för den Naam von’n Oort. De Avendsteern steiht dorbi för den Westen.

 Kultur 

In Westerbeverst steiht en Denkmaal för de Fullenen ut de twee Weltkrieg’.

 Verenen 

De Kriegervereen Westerbeverst is 1914 grünnt worrn. De Turnvereen TV Westerbeverst hett sik 1898 grünnt un is 1966 mit’n TV Freeschluunbarg un VfL Westerbeverst to’n TSV Westerbeverst tohoopgahn. Ok en Schüttenvereen besteiht in Westerbeverst.

 Weertschop un Infrastruktur 

För Freeschluunbarg is de freewillige Füürwehr Luunst tostännig, de sik 1972 ut de beiden Füürwehren von Freeschluunbarg un Westerbeverst billt hett. De eerste Füürwehr in Westerbeverst is 1902 as Deel von’n Turnvereen (Turner-Füürwehr) grünnt worrn. Dat is aver nich richtig in Gang kamen un dorüm hett sik 1905 en freewillige Füürwehr grünnt, de von’n Turnvereen unafhängig weer.

 Verkehr 

Dör Westerbeverst löppt de Kreisstraat 44, de in’n Westen na Freeschluunbarg an de K 45 geiht un in’n Süüdoosten na Deelbrügg an de L 134 ran. Von Freeschluunbarg föhrt de K 45 in’n Noorden na Heerst na de Bundsstraat 71 un in’n Süüdwesten över Hollen, Heis un Wittst na de Landsstraat 135. De B 71 löppt von Heerst in’n Noordwesten över Bexhöv na Wulsdörp (Bremerhoben) un in’n Oosten över Beverst un Basdaal na Bremervöör. De L 134 geiht von Deelbrügg in’n Süüdwesten över Stubben un Bokel na Braamst un Hagen.

De nächste Autobahn is de Autobahn 27 (Afsnidd Bremen–Bremerhoben). De Opfohrt 9 Wulsdörp liggt so 13 Kilometer in’n Noordwesten von Westerbeverst an de B 71.

Mit’n Bahnhoff Luunst an de Bahnlien Bremerhoben–Buxthu een Kilometer in’n Westen in Freeschluunbarg is de Oort direkt an’n Bahnverkehr anslaten.

 Scholen 

De Kinner gaht na de Grundschool Luunst, de in Westerbeverst liggt.

 Literatur 

 Wilhelm Stölting: Westerbeverstedt, 1100 Jahre Geschichte eines niedersächsischen Dorfes. Sülvsverlag, Westerbeverst 1960
 Arnold Plesse: Lunestedter Chronik, Freschluneberg und Westerbeverstedt – Ein Dorf mit Zukunft. Gemeen Luunst 2009

 Footnoten 

 Weblenken 

Kategorie:Oort
Kategorie:Landkreis Cuxhoben